EDA 2688

EDA 2688 este un disc de ebonită cu diametrul de 25 cm, lansat în anul 1959.

Faţa întîi cuprinde o piesă uitată a cîntăreţului Gică Petrescu – foxtrot-ul „Tu în lumea toată”, scris de cuplul Radu Şerban (compozitor) şi Constantin Cîrjan (textier). Cântecul nu figurează în repertoriile selective ale niciunuia din cei trei artişti menţionaţi. Acompaniamentul de tip big band aparţine Orchestrei de muzică uşoară a Electrecordului, conduse de dirijorul şi pianistul Teodor Cosma. Piesa are un ton umoristic, datorat efectelor sonore burleşti produse de orchestră şi a textului, o declaraţie de dragoste construită pe baza unei erori logice (pledoaria specială).

Pe cealaltă faţă a discului se află o versiune instrumentală a şlagărului german „Tipitipitipso” (sau, mai simplu, „Tipitipso”). Autorii cântecului reprezintă, asemenea românilor mai sus amintiţi, un cuplu care a colaborat pentru multă vreme: compozitorul Heinz Gietz şi textierul Kurt Feltz. Piesa a fost cântată iniţial de actriţa-cântăreaţă Caterina Valente în filmul „Das einfache Mädchen” (1957, R. D. Germană; traducerea titlului este „o fată simplă”). Au existat variante ale cântecului şi în alte limbi: italiană (Claudio Villa, 1957), engleză (Edmundo Ros, 1958), slovenă (Marjana Deržaj, 1959), poloneză (Hanna Rek, 1960), cehă (Alice Farkašová), maghiară (Sárosi Katalin) ş.a. Titlul „Tipi(tipi)tipso” reprezintă un joc de sunete care rimează cu calypso, stilul muzical în care a fost compus cântecul. Varianta românească a cântecului, interpretată de Teodor Cosma cu Orchestra de muzică uşoară Electrecord, renunţă la text şi oferă melodia vocii diferitelor instrumente: saxofonului, pianului, chitarei ş.a.; indicaţia „rumbă” de pe disc se referă la stilul de dans care poate însoţi muzica, nu la cel al muzicii de pe înregistrare.